DESET je zaraženih od koronavirusa u Hrvatskoj, potvrdio je u 16 sati ministar zdravstva Vili Beroš. Deseti je zaraženi vozač kamiona iz Varaždina koji je bio u Italiji. Iako nije bio u kontaktu s bolesnim ljudima u Italiji, ali je preventivno bio u samoizolaciji te je ipak razvio bolest.

Beroš je dodao kako su svi oboljeli u dobrom stanju te da za sada nema kliničkih pokazatelja da će biti još novih pozitivnih.

"U tijeku je 266 testiranja. Za njih devet još nije gotovo, ali nema kliničkih pokazatelja koji bi sugerirali da će ubrzo biti novih pozitivnih", rekao je Beroš.

Ponovio je kako su kod svih simptomi bolesti blagi. Klinička slika bolesnika je mirna i njihovi se kontakti na vrijeme detektiraju.

"U Hrvatskoj nije zabilježena eksplozija broja oboljelih i nema ugroze. Držimo situaciju pod kontrolom i tako ćemo i dalje raditi", rekao je ministar.

"Svi kontakti tog desetog zaraženog će biti stavljeni pod nadzor", rekao je ravnatelj Hrvatskog zavoda za javno zdravstvo Krunoslav Capak.

"Ostalih devetero oboljelih od koronavirusa je dobro", kazala je ravnateljica Klinike za infektivne bolesti ''Dr. Fran Mihaljević'' Alemka Markotić. Dodala je kako većina oboljelih nema simptome. Dvoje bolesnika u Rijeci i dalje imaju temperaturu, pod povećanim su nadzorom, a svi ostali su s blagim oblikom bolesti.

Na pitanje razmatra li se da se u Hrvatskoj proglasi epidemija, Beroš je rekao da se najprije proglašava opasnost od epidemije.

''To je administrativna mjera koja omogućuje ministru mobilizaciju radnika i olakšava mu posao. Na vrijeme smo aktivirali Stožer civilne zaštite i da ga nismo aktivirali, vjerojatno bismo ranije proglasili opasnost'', objasnio je ministar zdravstva.

Testira se još 29 uzoraka

Beroš je dodao kako je situacija pod kontrolom te će i dalje raditi isto kao i dosad.

Tekst se nastavlja ispod oglasa

Alemka Markotić je na pitanje je li stvaran broj zaraženih zapravo veći objasnila da mogu postojati i osobe koje jesu zaražene virusom, ali da ne osjećaju nikakve simptome.

Dodala je da se trenutno testira još 29 sumnjivih uzoraka.

Damir Trut iz Ravnateljstva civilne zaštite kazao je da je talijanska vlada donijela odluku od zabrani udaljavanja s područja pogođenih koronavirusom, kao i o otkazivanju sportskih i kulturnih događanja, a Beroš je dodao kako su u kontaktu s Rimom te da Talijani rade na još nekim mjerama suzbijanja zaraze.

Trut je kazao kako je još uvijek na snazi postupak prema osobama koje dolaze iz pogođenih područja i obavljaju prijevozničku djelatnost. Napomenuo je da su djelatnici dužni provoditi propisane mjere, ali i vozači su dužni držati ih se.

Migrantska kriza

Ministar zdravstva Vili Beroš jutros je ocijenio kako migrantska kriza načelno također predstavlja opasnost za širenje koronavirusa, no nada se da će Europa naći odgovor na migrantsku krizu.

Ministar turizma Gari Cappelli je danas izjavio kako situacija s koronavirusom i novom izbjegličkom krizom sigurno može utjecati na hrvatski turizam.

"Ta dva slučaja - koronavirus i izbjeglička kriza - sigurno mogu utjecati na turizam sutra, preksutra, ali dobro je to što se u Hrvatskoj sve oko korone od početka dobro kontrolira, čime smo se dokazali i drugim zemljama Europe da preuzimaju naš način kriznog vođenja u toj situaciji", kazao je Cappelli.

Želite li momentalno primiti obavijest o svakom objavljenom članku vezanom uz koronavirus instalirajte Index.me aplikaciju i pretplatite se besplatno na tag: koronavirus

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.